《送喻迪孺赴召》
宋代·郭印

志士居环堵，常怀天下忧。
而况立王朝，为国当远谋。
中原乱戎马，骚扰十三秋。
宫阙翳草莽，井邑成墟丘。
先生身补外，兴言泪长流。
满腹贮经纶，寸丝殊未抽。
篇章泄幽愤，山云为之愁。
遂令寰海间，望治空悠悠。
诏旨忽旁招，喜气扶仙舟。
风涛照孤忠，轩陛需嘉猷。
屈指在廷彦，如公实罕俦。
片言傥遇合，男儿志愿酬。
方今艰难际，皇祚若缀斿。
百蠹尽扫除，群黎自歌讴。
古来柔远人，莫先政事修。
要当效甫申，岂但为枚邹。
高堂有甲兵，千里归坐筹。
赞成中兴功，踵迹商与周。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。